Jeremia 23 | Bibele e Inthaneteng | Phetolelo ea Lefatše le Lecha
23 “Ho malimabe balisa ba timetsang le ba hasanyang linku tsa lekhulo la ka!”+ ho bolela Jehova. 2 Ka hona sena ke seo Jehova Molimo oa Iseraele a se boletseng khahlanong le balisa ba lisang sechaba sa ka: “Le hasantse linku tsa ka; la ’na la li qhalakanya, ’me ha lea lebisa tlhokomelo ea lōna ho tsona.”+ “Bonang! ke lebisa tlhokomelo ea ka ho lōna ka lebaka la bobe ba mesebetsi ea lōna,”+ ho bolela Jehova. 3 “Ke tla bokella masala a linku tsa ka linaheng tsohle tseo ke li qhalakanyelitseng ho tsona,+ ’me ke tla li khutlisetsa lekhulong la tsona,+ ’me ka sebele li tla ata li ngatafale.+ 4 Ke tla li hlahisetsa balisa ba tla li lisa;+ ha li sa tla hlola li tšoha, kapa li tšaba,+ ’me ha ho le e ’ngoe e tla haella,” ho bolela Jehova. 5 “Bonang! Matsatsi aa tla,” ho bolela Jehova, “’me ke tla hlahisetsa Davida lehlōmela le lokileng.+ Ka sebele morena o tla busa+ ’me a etse ka masene ’me a phethise toka le ho loka naheng.+ 6 Matsatsing a hae Juda e tla bolokoa,+ le Iseraele e tla lula e sireletsehile.+ Lena ke lebitso la hae leo a tla bitsoa ka lona, Jehova ke ho Loka ha Rōna.”+ 7 “Ka hona, bonang! matsatsi aa tla,” ho bolela Jehova, “’me ha ba sa tla hlola ba re, ‘Jehova oa phela ea ntšitseng bara ba Iseraele naheng ea Egepeta,’+ 8 empa ba tla re, ‘Jehova oa phela ea ntšitseng le ea tlisitseng bana ba ntlo ea Iseraele naheng e ka leboea le linaheng tsohle tseo ke ba qhalakanyelitseng ho tsona,’ ’me ka sebele ba tla lula naheng ea bona.”+ 9 Mabapi le baprofeta, pelo ea ka e robehile ka hare ho ’na. Masapo a ka kaofela a qalile ho thothomela. Ke joaloka motho ea tahiloeng,+ le joaloka monna ea shahlileng ea hlōtsoeng ke veine, ka lebaka la Jehova le ka lebaka la mantsoe a hae a halalelang. 10 Etsoe naha e tletse+ bafebi.+ Etsoe ka lebaka la bomalimabe naha ea siama,+ makhulo a lefeella a omeletse;+ ’me liketso tsa bona li mpe, ’me matla a bona ha aa loka. 11 “Etsoe moprofeta le moprista ba silafetse.+ Hape ke fumane bobe ba bona ka tlung ea ka,”+ ho bolela Jehova. 12 “Ka hona litsela tsa bona li tla fetoha libaka tse thellang+ lefifing bakeng sa bona, ba tla sutumeletsoa ho tsona ’me ka sebele ba oe.”+ “Etsoe ke tla ba tlisetsa tlokotsi, selemo sa hore ba eloe hloko,”+ ho bolela Jehova. 13 “Ke bone ho sa tšoanelang ho baprofeta ba Samaria.+ Ba itšoere joaloka baprofeta ba susumelitsoeng ke Baale,+ ’me ba ntse ba etsa hore sechaba sa ka, sa Iseraele, se lelere.+ 14 Ke bone lintho tse tšabehang+ ho baprofeta ba Jerusalema, ho feba+ le ho tsamaea leshanong;+ ba matlafalitse matsoho a ba etsang bobe e le hore ba se ke ba khutla,+ e mong le e mong bobeng ba hae. Ho ’na kaofela ha bona ba joaloka Sodoma,+ ’me baahi ba eona ba joaloka Gomora.”+ 15 Ka hona sena ke seo Jehova oa mabotho a se boletseng khahlanong le baprofeta: “Bonang! ke ba jesa lengana, ’me ke tla ba fa metsi a chefo hore ba a noe.+ Etsoe bokoenehi+ bo ile naheng eohle bo tsoa ho baprofeta ba Jerusalema.” 16 Sena ke seo Jehova oa mabotho a se boletseng: “Le se ke la mamela mantsoe a baprofeta ba le profetelang.+ Ba le etsa hore le be ba se nang thuso.+ Ba bua pono ea lipelo tsa bona+—eseng e tsoang molomong oa Jehova.+ 17 Nako le nako ba ntse ba re ho ba ntlhomphollang, ‘Jehova o boletse: “Le tla ba le khotso.”’+ Ho e mong le e mong ea tsamaeang ka manganga a pelo+ ea hae ba itse, ‘Ha ho tlokotsi e tla le hlahela.’+ 18 Etsoe ke mang ea emeng sehlopheng sa metsoalle e haufi-ufi+ sa Jehova e le hore a bone ’me a utloe lentsoe la hae?+ Ke mang ea lebisitseng tlhokomelo lentsoeng la hae e le hore a le utloe?+ 19 Bonang! Moea oa sefefo oa Jehova, khalefo, ka sebele o tla tsoa, esita le sefefo se matla.+ Se tla feta ka potlako ka holim ’a lihlooho tsa ba khopo.+ 20 Khalefo ea Jehova e ke ke ea khutla ho fihlela a phethile+ le ho fihlela a entse hore likhopolo tsa pelo ea hae li phethahale.+ Karolong e qetellang ea matsatsi le tla e nahana ka kutloisiso.+ 21 “Ha kea ka ka roma baprofeta, empa leha ho le joalo ba mathile. Ha kea ka ka bua le bona, empa leha ho le joalo ba profetile.+ 22 Empa hoja ba ne ba eme sehlopheng sa metsoalle ea ka e haufi-ufi,+ ba ka be ba entse hore sechaba sa ka se utloe mantsoe a ka, ’me ba ka be ba entse hore se furalle litsela tsa sona tse mpe le ho furalla mesebetsi ea sona e mebe.”+ 23 “Na ’na ke Molimo ea haufi,” ho bolela Jehova, “eseng Molimo ea hōle?”+ 24 “Kapa na motho leha e le ofe a ka patoa libakeng tse patehileng ’me ke se ke ka mo bona?”+ ho bolela Jehova. “Na hase ’na ea tlalang maholimo le lefatše?”+ ho bolela Jehova. 25 “Ke utloile seo baprofeta ba profetang leshano ka lebitso+ la ka ba se buileng, ha ba re, ‘Ke lorile! Ke lorile!’+ 26 Ho tla ba halelele hakae lipelong tsa baprofeta ba profetang leshano le bao e leng baprofeta ba ho qhekella ha lipelo tsa bona?+ 27 Ba nahana ho lebatsa sechaba sa ka lebitso la ka ka litoro tsa bona tseo ba ntseng ba li phetelana,+ feela joalokaha bo-ntat’a bona ba ile ba lebala lebitso la ka ka lebaka la Baale.+ 28 Moprofeta ea lorileng, a ke a phete toro; empa eo lentsoe la ka le leng ho eena, a ke a bolele lentsoe la ka ka ’nete.”+ “Joang bo amana kae le lijo-thollo?”+ ho bolela Jehova. 29 “Na ka ho tšoanang lentsoe la ka ha le joaloka mollo,”+ ho bolela Jehova, “le joaloka hamore ea ho khoba e thuhakanyang lefika?”+ 30 “Ka hona bonang! ke khahlanong le baprofeta,”+ ho bolela Jehova, “ba utsoang mantsoe a ka, e mong le e mong ho motsoalle oa hae.”+ 31 “Bonang! ke khahlanong le baprofeta,” ho bolela Jehova, “ba sebelisang maleme a bona hore ba re, ‘Polelo!’”+ 32 “Bonang! ke khahlanong le baprofeta ba litoro tsa bohata,” ho bolela Jehova, “ba li phetang le ba etsang hore sechaba sa ka se lelere ka lebaka la mashano+ a bona le ka lebaka la ho ithorisa+ ha bona.” “Empa ha kea ka ka ba roma kapa ka ba laela. Kahoo ho hang ba ke ke ba thusa sechaba sena,”+ ho bolela Jehova. 33 “Ha sechaba sena kapa moprofeta kapa moprista a u botsa, a re, ‘Moroalo oa Jehova ke eng?’+ u tla re ho bona, ‘“Ke lōna—le moroalo o mokaakang!+ Ka sebele ke tla le tlohela,”+ ho bolela Jehova.’ 34 Ha e le moprofeta kapa moprista kapa sechaba se reng, ‘Moroalo oa Jehova!’ ke tla boela ke lebise tlhokomelo ea ka ho motho eo le ho ba ntlo ea hae.+ 35 Ke sona seo le ntseng le se bolela e mong le e mong ho oa habo le e mong le e mong ho mor’abo, ‘Jehova o arabile ka ho re’ng? Jehova o buile’ng?’+ 36 Empa le se ke la hlola+ le bolela moroalo+ oa Jehova, etsoe moroalo oo o fetoha lentsoe la e mong le e mong,+ ’me le fetotse mantsoe a Molimo ea phelang,+ Jehova oa mabotho, Molimo oa rōna. 37 “Sena ke seo u tla se bolella moprofeta eo, ‘Jehova o u file karabo efe? Jehova o buile’ng?+ 38 Haeba le ntse le re, “Moroalo oa Jehova!” ka hona sena ke seo Jehova a se boletseng: “Kahobane le re, ‘Lentsoe lena ke lona moroalo oa Jehova,’ ha ke ntse ke romeletsa ho lōna, ke re, ‘Le se ke la re: “Moroalo oa Jehova!”’ 39 ka hona ke ’na enoa! Ke tla le hlokomoloha ka ho feletseng,+ ’me ke tla le tlohela hammoho le motse oo ke o nehileng lōna le baholo-holo ba lōna—hore le tlohe ka pel’a ka.+ 40 Ke tla beha nyeliso holim ’a lōna ho isa nakong e sa lekanyetsoang le ho tlotloloha ho isa nakong e sa lekanyetsoang, ho ke keng ha lebaloa.”’”+